정조 20년
丙辰九月十九日辰時上御摛文院齋宿入侍時行都承旨黃昇源右承旨金祖淳左副承旨鄭尙愚右副承旨魚用謙同副承旨吳鼎源記事官柳遠鳴假注書李弘謙記事官金景煥金珍恪二提學沈煥之直提學李晩秀直閣李始源原任待敎沈象奎檢校待敎徐有榘以次侍立上具翼善冠衮龍袍乘輿出協陽門肅章門進善門由內閣門御摛文院命書傳敎曰聞卿等以齋宿入來云入侍遣史官傳諭于左右相遠鳴承命出與左議政蔡濟恭右議政尹蓍東偕入進伏濟恭等曰近日晨夕日氣不適聖體若何上曰一樣矣濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣上敎濟恭曰卿向經重病至閱數朔其時深用慮念近聞快復爲之喜幸而慮或有餘憊未蘇今者登筵見卿顔面韶華無減於前日爲卿甚慰濟恭曰臣之此生到底國恩而今番重病誤服蔘劑矣伏承下敎之後始改藥路幸得生道莫非聖恩所賜也上曰其時熱劑之妄投果是誤料而畢竟以涼劑取效七十老人之服涼獲差亦可謂筋力之壯矣故相韓翼謩服倉廩散而病得痊可故先朝嘗稱其筋力之好矣今卿筋力亦如此强健予用深喜然必念愼攝之方好矣敎蓍東曰卿之向來所愼症頗不輕年紀且近七耋故爲之悶慮矣連服涼劑乃得快差卿之筋力之好亦甚可幸近日食飮凡節比前何如蓍東曰胃氣不調尙多厭食之症矣上敎濟恭曰華城之行使卿先詣蓋欲便卿而尙或慮添損矣自量爲之如何濟恭曰自量筋力似可往還矣上曰領敦寧許遣史官問以留都之意則以難於承當回奏無怪其引義故欲爲體諒而今則勢將以李判府留都矣濟恭等曰聞領敦寧以爲僨誤之地復難承膺云情勢似難矣蓍東曰向以湖西關北邑名改號事仰達而未承允兪矣左相今適登筵故玆敢齊聲仰請矣上曰卿未聞禮判之向筵所奏耶先朝戊寅六月故相李宗城陳疏請改其名先朝不許所請而有所下敎矣以先大王至敬至愼之盛意朝臣之有嫌名者亦未嘗許改則今此卿等所請決難許施矣蓍東曰聖敎雖如此而兩邑之名臣等有難呼之不可不改定矣上曰字音相似在所當諱則小朝睿諱亦當諱之而丙申以前何不諱邑名乎至於計士之政稱因一人之倡論擧世雷同楚山改號之時言之者只云邑民欲仍舊稱而未嘗說道於御諱同音故予所以許改矣到今二邑名之請改決不當許之矣濟恭曰臣私自以爲聖敎誠爲得當國朝則雖不敢議到而以漢唐宋言之太祖則以化家爲國之故後世之人或連其姓名而呼之至如繼世之主但知御諱一字而已誰敢連姓字而稱呼乎我朝名碩之臣未嘗有以姓名二字之有音相似爲犯諱而避之者其所見未必不及於今之人而然矣雖然今則在下者之成言旣如此在臣子道理邑號等字似難如前稱號矣上曰祭祀時利成二字此亦何以爲之濟恭曰果於此二字亦難呼之矣蓍東曰禮經有利養成畢之訓改之以養成無妨矣上命濟恭先退濟恭退出上命書傳敎曰明日次對進定於今日又命書傳敎曰大臣備局堂上引見賤臣承命出與判敦寧金持默上護軍李柱國行兵曹判書鄭好仁判中樞府事沈頤之行禮曹判書閔鍾顯刑曹判書李得臣行大護軍李敬懋吏曹判書金載瓚戶曹判書李時秀行大護軍沈煥之行護軍徐有大李漢豐徐龍輔大司諫宋銓執義宋翼孝掌令鄭㝡成獻納鄭毅祚校理朴載淳副修撰鄭東幹事變假注書李致祜偕入進伏頤之曰霜朝甚寒聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣頤之曰中宮殿症候似是蛔氣而尙此多日彌留臣不勝焦悶而醫官丁希泰聾病特甚未能消詳論症當劑尙未進服尤切伏慮矣上曰似不但蛔氣所祟而起居水剌之節則如常不必過慮矣上曰舟橋何日可成乎頤之曰二十一日當成矣蓍東曰前因海西開市別將等呈訴詳細論報之意題送矣卽見黃海監司徐邁修所報則以爲本營開市本錢只是四千二百兩而有八包之時則以其包價足當觀市多有所餘八百兩錢自願還納矣至中年物價漸高別將輩輒皆徵族故減半以四百兩錢還納近年以來牛價騰踊尤甚一隻之價不下四五十兩其他物種亦皆倍蓰邑民等以開市別將徵族之弊屢訴不已營校輩亦以開市救弊事等訴不知爲幾遭而前事姑無論昨秋及今年春秋開市俱極苟艱左右牽補僅僅了當餘錢尙不收捧以交隣大事委之一箇別將不恤其僨敗有非重事之道且一邑生民以是騷擾莫之安堵其在慮遠恤民宜有變通之道一年兩等營下別將所納爲八百餘兩黃州別將及貿布別將所納合爲二百九十餘兩若欲減此必有給代條別般出處然後可以拔本塞源永救痼瘼常平穀留庫中小米限三千二百石年年取其耗錢以充此數則在公無損在交隣大事庶可救弊而此等蕩債給代之需毋敢仰請新有令甲不敢議到爲辭矣常平穀則新有朝禁不可擧論而本事救弊有不可不及時變通本道賑餘自備穀四萬餘石就此中除出三千二百石使之取耗給代事分付何如上曰依爲之出擧條蓍東曰卽見義州慰諭御史李始源所啓則以爲灣府凡諸經費都出於島坪屯稅而黔同島麻島任新島酷被水災半成沙礫之場來頭耕作似無其望目下民情亦難聊生況此三島乃是官府屯田歲收稅穀數千石或爲戍卒給料之資或爲將士支放之用而殆同滄桑今無可論而本府威化島周回四十里土品膏沃宜種百穀古則民人入居耕食今若許闢此島使任新等諸島居民耕墾則在島民可復農作在本府可充支放城池機械劃給條自己酉停退以後未免停輟今若得此可以補缺博詢廟堂特爲裁處爲辭矣威化島乃聖祖回軍之地四百年空曠無敢有墾闢之議者必有所以而然且聞經過中江隔一衣帶與彼人往來者殆若語音相接許民入處不無多少可慮之端中間入耕之說未足爲据左相曾於道伯時看審其地勢亦以爲決難許耕臣之淺見亦無異同今姑置之島民聊生官府支放之道不可不另更裁處其及時奠接充補經用之道令本府尹各別講究從便擧行之意分付何如上曰依爲之出擧條上曰曾經箕伯各陳所見可也頤之曰此島與彼地相距咫尺今者耕墾之請有難輕許矣載瓚曰本島形止雖未目見而巡到義州時民人輩皆願耕墾而自前空置之界未可輕議故未果擧論於其時矣上曰以其土沃之故民情雖願起墾而其地之難便果如此則有不可許施矣上曰妓物刷還事亦何如蓍東曰公賤刷還法意至嚴古則宰相率來雖生子生女道伯刷還則不得不送矣近來則法禁解弛雖守令衙客尋常冒禁實爲駭然第官妓頉下法禁本自至嚴今不必更加另飭唯在道臣之申明舊禁而已上曰初於繡啓擧條批答以令廟堂草記稟處爲之而誤以依爲之書出事甚駭然仍命曰其時入侍注書汰去出榻敎上敎用謙曰此批答之誤書已爲出朝報乎用謙曰御覽朝報則已爲書入當請出釐正而至於外間朝報則似於今日未及頒布可以釐正矣上曰苟使法綱不至解弛則道伯一人足以禁止何煩朝廷之提飭乎若或申禁而不得一切刷還則朝令反歸於不嚴予於向來酒禁事有所商量亦此意也蓍東曰上土僉使昨已差出矣本鎭多有擧行之事卽速赴任然後可於未凍前移鎭入防該僉使洪允復使之當日辭朝何如上曰依爲之出擧條上命書傳敎曰園幸當前令金履銈仍任前職其代令該曹口傳差出待下批催促下送好仁曰在前園幸時則兵曹摠府堂郞雖皆守宮至於陵幸時則摠府堂郞之退歸私次事甚未安自今以後陵幸時兵曹摠府留都堂郞竝依園幸時例守宮之意定式施行何如上曰依爲之出擧條鍾顯曰取考本曹謄錄則先賢陞配文廟時當日曉頭告由於大成殿陞配時則當位行酌禮東西廡一體設行故依此磨鍊節目以入而聞泮中謄錄則有告由後酌禮時亦爲設行於大成殿之例云此與本曹謄錄相左而大抵祭禮之煩明有聖戒因後世儒賢之從享一日之內再次行祀於大成殿恐不免欠敬之歸且凡陞配時禮節初非載於國家之祀典者不過從前陞配時一時創行者則容或有謬例之可以釐正者自今爲始先正陞配時大成殿只行告由勿行酌禮之意定式施行恐合事宜故敢此仰達矣上曰依爲之出擧條上曰禮旣成矣更以禮成名祭者亦甚無義況五禮儀之所不載乎鍾顯曰先正臣文靖公金麟厚陞配文廟吉日以今十月初七日啓下矣本家在於全羅道長城地不但道里之遠贈爵改諡之後本家自多擧行之節而必不無窘束臣意則遣官賜祭賜敎書日字退定於京中陞配之後旣於禮意無礙而事勢亦甚便當依此爲之何如上曰依爲之出擧條鍾顯曰金文靖祠版在家與否問之則其祀孫親盡之後別立祠宇於文靖墓下以安其祠版云矣上曰祀孫旣有錄用之命矣其祀孫爲誰云耶鍾顯曰前郡守金直休也載瓚曰先正臣文靖公金麟厚奉祀孫錄用事命下矣前郡守金直休爲奉祀孫而方在奪告身中無以循例擧擬故敢此仰達矣上曰蕩滌可也出擧條上曰兩司進前可也銓等承命進前以所懷發端仰奏用謙曰大司諫宋銓登筵傳啓之際不以所啓仰奏乃以所懷發端做錯非細從重推考何如上曰依爲之出擧條蓍東曰臺臣合啓之時不待聖敎只擧請以下陳達有損臺體大司諫宋銓推考何如上曰依爲之出擧條用謙曰大司諫宋銓三司合啓奏達之際不待承批徑擧下段事極顚錯大損臺體從重推考何如上曰依爲之出擧條上曰此諫長可謂老於臺閣而今登筵席屢次做錯極可怪也銓曰臣姿性鈍愚言議巽軟諫長重任初豈有一分堪承之望而幸行在近陪扈義重不得已冒昧出膺矣及登賓筵昏庸所致隨處生疎傳啓之際其所顚錯非一非再至於合辭事體何等至重而初不具辭陳奏只擧末款末又未承下批徑陳他啓屢次問備之下顧此所失尤非尋常做錯之比滿心惶恧無地自容其何可晏然於臺次乎請命遞斥臣職上曰勿辭亦勿退待出擧條用謙曰大司諫宋銓避嫌之際不當避嫌之兩司諸臺混同起伏事甚顚倒竝推考何如上曰依爲之出擧條銓等曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已知其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚賊腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從古轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑上曰不允出擧條銓等曰噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤弘之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無致德相之結案孥戮籍産之律不施於此賊其可曰國有三尺乎且況逆復正法之後八字刀割逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典上曰不允出擧條銓等曰噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬師之謀父子綢繆同惡相濟殆有甚於世蕃之於嵩賊堅之於積二十三字刀割姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈鬱國論去而愈激向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典上曰不允出擧條十五行刀割銓等曰噫嘻痛矣以能賊萬古所無之逆魁不卽正刑經先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等謀肆然發惡且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情上曰不允出擧條銓等曰噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若是一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年珍滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出賊今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之儻與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跽斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允出擧條銓等曰噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自咨之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行八字刀割凶肚莫掩至於製給凶疏沮遏大計則有浮於逆莽煽勤人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典上曰不允出擧條銓等曰噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰九字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖八字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其所鋤逆種杜後患之道殄之滅之不容少忽而今此好石之年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忘忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公座綢廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭八字刀割與同二字刀割之說旣已遲晩三字刀割他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已決案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請島配罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法上曰不允出擧條銓等曰噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆暘昭莫掩矣此陵亦下馬之言陵卒之參聽明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不可暇言而國家之失刑當復如何到今追施之道惟在收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典上曰不允出擧條用謙曰大司諫宋銓兩司合啓皆已奏達之後不待府啓徑陳院啓其所做錯亦不可無警推考何如上曰依爲之出擧條用謙曰兩司合啓畢奏之後憲臺所當繼陳府啓而不卽陳啓反使諫臺徑陳院啓者乖損臺體憲府諸臺竝推考何如上曰依爲之出擧條銓曰臣屢承問備已極惶愧而昏愚之性愈往愈甚合辭旣畢之後不待府啓之奏達而連陳院啓又有承宣之請推由前由後壞損體例凡幾遭矣以此情踪其何可一刻仍冒於臺次乎請命遞斥臣職上曰一筵五錯勢難例批依啓出擧條上曰諫長請推中因一條之有漏却而只爲四次推考矣上曰正言尹涵入來乎用謙曰不入來矣上曰予未見其人矣旣令署前察職則何不入來卽爲牌招可也翼孝等曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十人之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律上曰不允出擧條翼孝等曰噫啓辭罪人柳師文事關係何如而當初聲罪非但渠子之連坐肆發凶言至登臺啓言之虛實雖未的知而在今究覈之道惟當更問於當初發論之臺言若爽實則首發者當受誣人之罪事果眞的則師文宜伏亂言之律而積年論啓尙未究竟此固刑政之失當也日前持平李福潤筵席傳啓之際忽此漏却仍歸停啓之科夫臺啓停連事關重大而因一臺閣之做錯至使莫重之罪名遽然停啓揆以臺體萬不成說該臺臣刊改之請已發於向日入侍之憲臣而兪音不下輿論未愜請持平李福潤施以三司改正之典上曰此事何至今不爲停啓乎此啓則予不可賜批矣翼孝曰臣姿性鹵莽言議巽軟本不合於淸朝耳目之任而適値幸行在近陪扈義重殆不暇顧蒼黃出肅及登筵席觸處顚錯瘡疣百出至於李福潤事傳啓之際未承批旨只緣臣人微言輕不能仰孚之致臣滿心慙悚無地自容以何顔面晏然臺次乎請命遞斥臣職上曰勿辭亦勿退待出擧條翼孝曰雖有聖敎而必待諸臺公議然後可論停啓也上曰然則當賜批矣仍賜李福潤事批曰不允出擧條翼孝等曰新除授掌令李益恢時在京畿仁川地請斯速乘馹上來事下諭上曰許遞可也出擧條毅祚曰罪人克觀克泰以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情快正王法上曰不允出擧條毅祚曰逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典上曰不允出擧條毅祚曰星漢之凶言逆節綻露無餘擧國臣民莫不沬血致討其父師文尙有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問快正典刑上曰不允出擧條毅祚曰噫李周奭之罪可勝痛惡士夫之居家細節猶不敢一毫放過況陵寢肅敬之地其所嚴畏怵惕之心有倍於闕內供直則身爲陵官者尤當兢兢蹙蹙洞洞屬屬竭盡誠敬之不暇而彼周奭渠以士夫之裔宰臣之子全無謹飭之戒徒事狂悖之習莫重淸齋之地私宰牛隻腥穢狼藉此已萬萬可驚可駭之事而至若優婆遊戲之事尤是一大變怪也此等雜戲雖閭巷匹庶稍有知覺操行者固當嚴斥不近而名以齋郞無難故犯若是其極是可忍也孰不可忍也論其罪惡三尺猶輕何幸我殿下誠孝所及罪人斯得則施以當律斷不可已而猶此含容歸之不足責之科刑止於一次律止於勿限周奭之所犯係是莫重則刑律之止此失之太輕且況勿限之律初非不重而終歸於遇赦輒宥之科則以此勘律烏足以當其罪哉請島配罪人李周奭更令王府拿致加刑限己身島配雖有赦典永勿擧論上曰不允出擧條上敎柱國曰俄以訓局軍兵料米準斛厚給與否下詢則所謂敎鍊官以爲近來另飭厚給云然則近來以前之不爲厚給可知其可成說乎此後則卿其各別申飭可也命大臣備堂先退蓍東等退出上敎用謙曰金文靖位版造成吉日以初三日擇入而與陞配日字稍遠使之改擇可也以暗行御史鄭晩錫狀啓安山郡道路修治專用各面民人八日赴役者不給二日雇價衙舍修理十日不給一日雇價土瓦輸運不給雇大小材不給價分辦各種收取民間亦有加分定於營關知委之本數其中馬槽四十部加分定二十五部水筒五十九箇加分定六十五箇又有分辦外別分定而不給一分錢六邑中安山擧行誠爲駭然緣由更爲馳啓事命書傳敎曰今番沿路邑守令所爲之無狀決不可一日留置臨時易倅之反或妨民含忍久矣渠輩如有一分省覺宜知嚴畏而屢次嚴敎之下終不知戢臨時自臨時國體自國體此而又復假貸則列邑之民其可曰有朝廷而亦果有望幸之心乎安山郡守趙重瞻爲先令道臣拿致營門從重決杖卽其地定配後狀聞安山倅旣處分則罪浮於安山者其可獨漏乎昨於畿伯入侍亦有下敎今番許多所犯之駭悖竝略之沈水拯米未滿十斗事係不法欲於駕到時曉諭民人而處分矣渠亦有人心則近日飭敎之下不知掩罪之道督捧不法之厥錢反添繹騷不可但以無忌憚言金浦郡守具允德發遣府隷拿囚嚴問得情繩以重律其代直爲作闕與未差之代差代富平府使趙象存屢入於繡啓亦罷其職令該府拿問嚴處差定句檢之任劻勷莫甚砥平縣監李永喆卽其地定配諸守令之代今政當差出仍令卽爲辭朝下送上曰日前守令數望筒擬入者全不近似吏判事誠極寒心矣今此畿邑守令差代又復如此則吏判其可免重繩乎爵秩漸高則事當益加嚴畏而此吏判無一分知畏之心豈不駭然之甚乎此意承旨出傳于吏判可也又敎曰吏判之將擬於畿邑差代者爲誰某乎史官知入可也賤臣承命出以富平金浦等擬望持入上命書傳敎曰近日吏判事謂之近於戲則位高者寧有是乎外此可謂求說不得守令擇差之命意在爲民則聽若尋常昨日甚於再昨至於今日而寒心外駭然極矣辜負如此何顔出入邇班吏曹判書金載瓚安山郡守除授以爲致位華顯不體委寄者之戒仍令辭朝卽刻登程上曰左相入侍賤臣承命出與左議政偕入進伏上曰今日勞攘矣病餘能無憊乎濟恭曰幸無添損矣上曰前日蔡弘遠之三銓違牌是何故也皆爲逡巡於銓任者殊非予當初特除之意也濟恭曰渠亦以一向違傲萬萬惶悚而事有不得已之致也上曰沿邑諸守令之事卿聞之否金浦守之水沈米濫徵五兩其爲不法莫此爲甚如許守令固不可不嚴處矣濟恭曰守令輩之冒犯非理之科莫近來甚焉臣不勝慨歎而此亦由於官祿之本自貧殘所致也傳云忠信重祿所以勸士自古勸士之道必重其祿者其法甚美矣上曰灣島許耕事係重大不可輕許而聞卿之所見亦然云果何如耶濟恭曰臣亦未能的知而蓋其地方與彼地切近不無難便之事故臣亦以爲不可許施也上曰唯上曰華城城役可謂不煩一民之力而若是速完不勝萬幸且以形便言之三南大路之無所捍蔽甚爲疎虞矣今則有此保障外以控判湖嶺內以捍衛畿都其爲緩急所恃豈不重且大乎上曰繡啓中妓物刷還事何如濟恭曰法或申之而一或不行則法反爲輕今於此事若不一切禁之則還不如不禁之爲愈況公賤之毋得私頉本有法禁至嚴則恐不必更申飭禁反致繹騷矣上曰卿言是矣命退濟恭退出上曰吏判入侍賤臣承命出與吏曹判書沈煥之偕入進伏上敎煥之曰畿邑守令未差之代必以有聲績廉謹事事者另擇擬入而勿論承旨騎堂擇其可合人竝擬可也命退煥之退出命書傳敎曰下直守令邊將入侍賤臣承命出與金浦郡守任聖說偕入進伏上土僉使洪允復進立階上上敎聖說曰前守之事極爲無狀矣汝須各別懲毖恪謹爲治而前守之水沈米五兩濫捧者一一還徵於前守還給民間雖一文錢毋有未還推之民可也命用謙諭上土僉使洪允復曰本鎭移鎭之後凡事尙多草創汝必十分着念毋負朝家擇差之意可也命退聖說允復退出上命書傳敎曰李判府事入侍事遣史官傳諭賤臣承命出傳與判府事李秉模偕入進伏秉模曰今日齋宿勞動旣多聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰今番留都領敦寧不欲承當情勢似然故不得不以卿爲留都矣秉模曰臣未得隨駕區區下情不勝缺然矣臣伏見儒疏批旨則金文靖從享特擧屢百年未遑之典斯文盛禮若有待於今日者非但爲士林之幸其爲有光於聖德莫大臣實欽頌之至矣上曰此果未遑之擧而今將禮成極爲幸也秉模曰自前先正從享之時雖或有異同之議至於文靖之道德學問節義文章孰敢有異議而向聞儒生輩有紛紜携貳之說云誠極怪駭矣上曰李奎南單享之疏旣發而又其翌日忽然有竝享之疏有若角勝自生葛藤此可見俗習之澆漓而尹顯大輩亦何足深誅乎蓋予於平日爲先正表章之事有所思量者久而惟金文靖則實是我東儒賢中周濂溪也濂溪之獨未與於兩程張朱從祀之列者實爲曠典故此予所以商量甚熟亟許縟禮者也秉模曰聖敎中以周子稱文靖者實仰摭實之聖意也金文靖之用工於講明性理之說多與太極圖脗然契合則文靖正我東之周子也如非聖學之高明亦何以闡發及此乎臣實欽仰不暇也上曰卿近住峽庄頤養得宜凡節比前稍愈否秉模曰水土淸涼故病症稍減而猶未快蘇也仍命退秉模退出上命抄啓文臣入侍賤臣承命出與抄啓文臣等偕入進伏上敎崔光泰曰今日抄啓更試當以詩律使之製呈而若不當刻納券則皆書限外可也上敎金良倜曰城神祭行禮時刻用何時乎良倜曰今日卯時告由辰時奉安矣上曰城神祠設於何處乎良倜曰將臺之左邊山上也命退諸臣以次退出